ДОГОВОР 

Днес, ……………………г. между:

ОБЩИНА БУРГАС, чрез ОП „Общински имоти”, БУЛСТАТ 0000568141424, с адрес: гр. Бургас, ул. "Шейново"№ 26,  представлявано от инж. Тина Писарова - Директор, наричано в договора ПРЕДПРИЯТИЕТО, от една страна, 

и

“Бургасбус” ЕООД, със седалище и адрес на управление гр. Бургас, ул.”Индустриална” №1 вписано в Търговския регистър при БОС съд под № 54, том 2, стр. 50, ф.д. 7384, ЕИК 812114464, представлявано от Петко Драгнев, в качеството му на Управител, наричано по-долу за краткост ДРУЖЕСТВОТО, от друга страна, 

На основание чл. 32 от НАРЕДБАТА ЗА РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ОБЩИНСКИ ИМОТИ И ВЕЩИ на Общински Съвет Бургас и Решение № ………… на Общински съвет Бургас, постигнаха споразумение относно следното:  
ПРЕДМЕТ НА ДОГОВОРА. СРОК.
Чл. 1 (1) С подписването на настоящия договор, страните постигнаха съгласие да си съдействат в съвместната експлоатацията, управление и поддържането на модулна станция за бункероване на светли горива със система за самообслужване за рибарско пристанище „Сарафово”, гр. Бургас, разположена в гр. Бургас на територията на Пристанище Сарафово УПИ II, кв. 63 по плана на квартал Сарафово. Съоръженията и оборудването от които е изградена модулната станция за бункероване са описани в нарочно приложение/опис към този договор, което след като бъде двустранно подписано се счита за неразделна съставна част от договора. 
(2) Целта е осигуряване на гориво за плавателните съдове, домуващи и приставащи на рибарско пристанище „Сарафово”, гр. Бургас, с което да се задоволяват нарастващите потребностите на рибарите и повишаване общата и пожарната безопасност на обекта, чрез ограничаване на ръчния превоз на течни горива в съдове и неправилното им съхранение. 

       Чл.2 Настоящият договор влиза в сила от датата на подписването му от страните, вземането на съответно решение за това от Общински съвет и има срок на действие 3 години. 
ПРАВА И ЗАДЪЛЖЕНИЯ
Чл.  3. ДРУЖЕСТВОТО се задължава да осъществява управлението, техническата поддръжка и административното управление на предоставените му активи, като в този смисъл същия е натоварен от ПРЕДПРИЯТИЕТО със следните задължения и правомощия:

1.
ДРУЖЕСТВОТО се задължава да осъществява оперативното  управление на предоставените му активи с оглед реализирането на максимални приходи от същите, като за целта същия няма право да договаря предоставянето им за временно и възмездно ползване от трети лица независимо от формата /под наем, при условията на договор за съвместна дейност и др./. Осъществявайки формулираните с тази клауза свои задължения, ДРУЖЕСТВОТО дължи на ПРЕДПРИЯТИЕТО полагане грижата на добрия търговец с оглед запазване на неговите стопански интереси и опазване на предоставените му за управление активи.

2.
ДРУЖЕСТВОТО се задължава да осигури опазването на предоставените му активи, като информира незабавно ПРЕДПРИЯТИЕТО за всяко посегателство, извършено от страна на трети лица върху активите и междувременно предприеме съответни действия с оглед минимизиране на евентуалните щети.

3.
ДРУЖЕСТВОТО осъществява за сметка на събраните приходи, заплащането на всички консумативи свързани с експлоатацията на обектите – за ток, вода и др. за сметка на сумите, събрани при реализацията на правомощията му по споразумението.  
4.
ДРУЖЕСТВОТО осигурява поддържането на активите в състояние, което е съответно за тяхното обикновено предназначение но не по-лошо от състоянието в което същите са му били предадени. Разходите за поддържането на активите в съответното състояние се правят от ДРУЖЕСТВОТО за сметка на реализираните от активите приходи.
5.  ДРУЖЕСТВОТО придобива собствеността върху приходите от експлоатацията на обекта, с отчитане изпълнение на задълженията му по това споразумение.
6.  ДРУЖЕСТВОТО носи отговорността за спазването на изискванията на Наредба Н-18 от 13 декември 2006г. за регистриране и отчитане чрез фискални устройства на продажбите в търговските обекти, изискванията към софтуерите за управлението им и изисквания към лицата, които извършват продажби чрез електронен магазин във връзка с  фискализацията на обекта.
7.  ДРУЖЕСТВОТО  е задължено да следи за спазването на изискванията за качество на горивата за съответствие с изискванията към тях, посочени в Наредбата за изискванията за качеството на течните горива, условията, реда и начина на техния контрол.
8. ДРУЖЕСТВОТО носи отговорността за спазване на изискванията за пожарна безопасност, регламентирани в Наредба № 8121з-647 от 01,10,2014 г. за правилата и нормите за пожарна безопасност при експлоатация на обектите. 
9. ДРУЖЕСТВОТО се задължава при прекратяване на настоящия договор да върне обекта и прилежащото оборудване във вида, в който са получени, с отчитане нормалното износване от експлоатацията им.
Чл. 4. ПРЕДПРИЯТИЕТО  се задължава:
1. Да оказва на ДРУЖЕСТВОТО необходимото съдействие и информация за изпълнение на договора.
2. Да осигури безпрепятствен достъп до обекта на представителите на ДРУЖЕСТВОТО за осъществяване задълженията на ДРУЖЕСТВОТО, произтичащи от настоящия договор. 
3. ПРЕДПРИЯТИЕТО има право да контролира пряко или чрез упълномощени лица, експлоатацията на обекта. 
ПРЕКРАТЯВАНЕ НА ДОГОВОРА
Чл. 5. Настоящият договор се прекратява с изтичане срока му.
1. Този договор може да бъде прекратен преди изтичането на срока, за който е сключен, на някое от следните основания:

а) по взаимно съгласие на Страните, изразено в писмена форма;

б) с 10-дневно (десет дневно) писмено едностранно предизвестие от изправната Страна до неизправната Страна при констатиране на неизпълнение на този договор и при условие, че неизпълнението не бъде отстранено в срока на предизвестието; 

в) при настъпване на обективна невъзможност за изпълнението му, за която и да е от страните.

Чл. 6. Страните по този договор могат да го прекратяват при възникване на обстоятелства, които не са могли и не са били длъжни да предвидят, в резултат на които договорът засяга законните интереси на някоя от страните /стопанска непоносимост/ и запазването му противоречи на справедливостта и добросъвестността.

Чл. 7. Страните не се освобождават от задължение да уредят всички финансови задължения възникнали преди прекратяване на договора.
Чл.  8.   Независимо от основанието за прекратяване на договора, връщането на обекта и прилежащото оборудване става с двустранно подписан Приемо-предавателен протокол.
ОБЩИ РАЗПОРЕДБИ
Чл. 9. Страните се съгласяват да си сътрудничат за подготовката, организирането и осъществяването на съвместната експлоатацията, управление и поддържането на модулна станция за бункероване на светли горива със система за самообслужване за рибарско пристанище „Сарафово”, гр. Бургас, разположена в гр. Бургас на територията на Пристанище Сарафово УПИ II, кв. 63 по плана на квартал Сарафово. 
Чл. 10 Страните се договарят, че по всички спорове, породени от договора и отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти или приспособяването му към нововъзникнали обстоятелства, ще бъдат решавани от родово компетентния съд на територията на град Бургас.

Чл. 11  Този договор може да бъде изменян или допълван само по взаимно съгласие на страните, изразено в писмена форма. 
Чл. 12. Страните се задължават предоставените лични данни да бъдат използвани единствено и само за целите на настоящия договор и да се обработват, съхраняват и предоставят само и единствено по реда, предвиден в Регламент (ЕС) 2016/679.
Настоящият договор, заедно с приложението към него се състави в два еднообразни екземпляра – един за ДРУЖЕСТВОТО и един за ПРЕДПРИЯТИЕТО.

За ПРЕДПРИЯТИЕТО: …………………………………………………….

За ДРУЖЕСТВОТО: ………………………………………………………..

